b'\n_START_ARTICLE_\nPeary Land\n_START_PARAGRAPH_\nPosition: 82.35\xc2\xb0N, 31\xc2\xb0\xc3\x98_NEWLINE_Peary Land er en 57 000 km\xc2\xb2 stor halv\xc3\xb8 i det nordlige Gr\xc3\xb8nland opkaldt efter Robert E. Pearys ekspedition 1891-92. Omr\xc3\xa5det str\xc3\xa6kker sig fra Victoria Fjord i vest til Independence Fjord i syd og syd\xc3\xb8st, og til det Arktiske hav i nord, med Kap Morris Jesup, Gr\xc3\xb8nlands nordligste punkt (708 km syd for Nordpolen) og Kap Bridgman i nord\xc3\xb8st. Kap Morris er ogs\xc3\xa5 hvor Lincolnhavet i vest m\xc3\xb8der Wandelhavet i \xc3\xb8st._NEWLINE_Peary Land er en del af Gr\xc3\xb8nlands Nationalpark er n\xc3\xa6sten isfri. (i perioder tynd nyis) Nordostvandet, der i vintertiden eksisterer p\xc3\xa5 \xc3\xb8stsiden af halv\xc3\xb8en, omgivet af Gr\xc3\xb8nlandshavets vidtstrakte masser af sv\xc3\xa6r og t\xc3\xa6tpakket havis._NEWLINE_Der er fundet mange spor af tidlige eskimoiske bos\xc3\xa6ttelser i omr\xc3\xa5det. Adam C. Knuth Site er en ca. 4000 \xc3\xa5r gammel boplads fra Independence I-kulturen, der repr\xc3\xa6senterer menneskets tidligste tilstedev\xc3\xa6relse i Peary Land. Bopladsen blev opdaget af Eigil Knuth, da han i 1980 udgravede to midtergangsruiner p\xc3\xa5 den n\xc3\xa6rliggende Independence II lokalitet Hvalterrasserne. Han vendte tilbage til Adam C. Knuth Site i 1984 og 1985, hvor han foretog opsamlinger og udgravede en boligtomt. Bopladsen ligger med storsl\xc3\xa5et udsigt p\xc3\xa5 et fremskudt system af deltaterrasser med ruiner spredt p\xc3\xa5 flere forskellige niveauer. Af de mindst 25 anl\xc3\xa6g er ca. halvdelen depoter og resten er boliger. Boligtomterne fordeler sig p\xc3\xa5 to typer, der forel\xc3\xb8big fortolkes som henholdsvis vinter- og sommerboliger._NEWLINE_Der er to arktiske forskningsstationer ved J\xc3\xb8rgen Br\xc3\xb8nlund Fjord i Peary Land, \xe2\x80\x93 Kap Harald Moltke og Br\xc3\xb8nlundhus. Begge stationer er bygget p\xc3\xa5 Eigil Knuths initiativ og har v\xc3\xa6ret udgangspunkt for mange videnskabelige ekspeditioner. Kap Harald Moltke stationen blev bygget senere i tilslutning til ibrugtagningen af den naturskabte landingsbane \xc3\xb8st for J\xc3\xb8rgen Br\xc3\xb8nlund Fjords munding. Stationerne ligger 10 km fra hinanden p\xc3\xa5 hver sin side af fjorden, og forbindelsen imellem dem er derfor om sommeren pr. b\xc3\xa5d og afh\xc3\xa6ngig af isforholdene. Stationerne er siden Eigil Knuths d\xc3\xb8d i 1996 administreret af Peary Land Fonden.'